Ащхъуэт Михаил и IэдакъэщIэкIхэр
СурэтыщI гъуазджэхэмкIэ музейм, Ткаченкэ Андрей и цIэр зезыхьэм, къыщызэIуахащ Урысейм и СурэтыщIхэм и я зэгухьэныгъэм хэт Ащхъуэт Михаил и лэжьыгъэхэм я гъэлъэгъуэныгъэ.
Выставкэм кърихьэлIащ УФ-м и СурэтыщIхэм я зэгухьэныгъэм и щIыналъэ къудамэм и правленэм и лIыкIуэхэр, Ащхъуэт Михаил и лэжьыгъэхэм дихьэххэр, абы и благъэхэр, ныбжьэгъухэр. Гъэлъэгъуэныгъэр къызэIуихащ музейм и къудамэм и унафэщI Леонтьевэ Нинэ.
УФ-м и СурэтыщIхэм я зэгухьэныгъэм и щIыналъэ къудамэм и унафэщI Темыркъан Геннадий къыхигъэщащ республикэм исхэри нэгъуэщI щIыпIэхэм щыпсэухэри зэфIэкIышхуэ зыбгъэдэлъ Ащхъуэт Михаил и сурэтхэм зэрыщIэупщIэр, Хэкум и щIыуэпс къулейр къыщигъэлъэгъуа и лэжьыгъэхэр цIыхухэм гунэс зэращыхъур.
Зэхыхьэм къыщыпсэлъахэм жаIащ республикэм и щIыуэпс къулейр, и псэукIэр, и гъащIэр, и цIыхухэр къызэрыщ лэжьыгъэхэр ягу зэрыдыхьар, сурэтхэр зэрыгъэщIэгъуэныр, зэрыщIэщыгъуэр. Абы щыболъагъу Ащхъуэтым и Хэкум, щIыуэпсым яхуиIэ лъагъуныгъэ иныр. Апхуэдэуи къыхагъэщащ Михаил зэрыцIыху гуапэр, сыт хуэдэ IуэхукIэ зыхуумыгъазэми, укъызэримыгъэщIэхъур.
Ащхъуэт Михаил и сурэтхэр плъыфэбэщ, удэзыхьэхщ, гупсысэ зыщIэлъщ. Абы и лэжьыгъэхэм нэхурэ хуабэрэ къапкърокI. Зи хъэтI зиIэж дэтхэнэ сурэтыщIми хуэдэу, Михаил и лэжьыгъэхэм щхьэхуэныгъэхэр яхэлъщ. Сурэтхэм щыболъагъу гъэм и зэманхэм я теплъэ дахэхэр, натюрмортхэр, удз гъэгъахэр, бзылъхугъэхэм я сурэтхэр, нэгъуэщIхэри.
Ащхъуэт Михаил и лэжьыгъэхэр нэхъапэкIэ утыку къыщрихьащ Чехием, Инджылызым, Италием, Франджым, Хорватием. Европэм илъэс 30-кIэ щыIа художникым и сурэтхэр Налшык япэу щагъэлъагъуэу аращ.
ЗэрытщIэщи, дахагъэм лъэпкъ зэмылIэужьыгъуэхэм щыщхэр, зи IэщIагъэкIэ гъуазджэм пэжыжьэ цIыхухэр зэрешалIэ. Мы гъэлъэгъуэныгъэм куэд кърихьэ-лIащ, сурэтхэр щIэщыгъуэ зэращыхъум и щыхьэту. Жьыми щIэми ахэр зэпаплъыхьащ яфIэгъэщIэгъуэну. Выставкэм еплъыну зи мурадхэм иджыри Iэмал яIэщ — ар щэкIуэгъуэм и 19 пщIондэ екIуэкIынущ.
Ащхъуэт Михаил теухуауэ: АрТэрч щIыналъэм хыхьэ Курп Ипщэ къуажэм 1959 гъэм къыщалъхуащ. Ткаченкэ Андрей и студием зыщигъэсащ. Орджоникидзе (иджы Владикавказ) къалэм и художественнэ училищэр 1983 гъэм, ЖивописымкIэ, скульптурэмрэ архитектурэмкIэ институту Репин Иван и цIэр зэрихьэу Ленинград (иджы Санкт-Петербург) дэтыр 1991 гъэм къиухащ. ИужькIэ и щIэныгъэм щыхигъэхъуащ Урысейм и цIыхубэ сурэтыщI Непринцев Юрий и мастерскойм. 1989 гъэм еджапIэм и программэм хыхьэу, Прагэ ХудожествэхэмкIэ и академием практикэ ягъэкIуащ. Институт нэужьым Прагэ игъэзэжри, зыкъомрэ щыпсэуащ икIи щылэжьащ. Европэм и къалэ зэмылIэужьыгъуэхэм щекIуэкIа гъэлъэгъуэ ныгъэхэм и лэжьыгъэхэр утыку къыщ рихьащ. Михаил и сурэтхэр щахъумэ Германием, Швейцарием, Инджылызым, Испанием, Канадэм, Италием, Франджым, Японием я музейхэм. КъищынэмыщIауэ, художникым и лэжьыгъэм дихьэххэм зэхуахьэс. Иджыпсту Налшык щопсэу икIи щолажьэ. 2015 гъэм щыщIэдзауэ Урысейм и СурэтыщIхэм я зэгухьэныгъэм хэтщ.
ТЕКIУЖЬ Заретэ.
Сурэтхэр Къарей Элинэ трихащ.
